1. **რა პრობლემები იკვეთება შშმ პირთათვის გარემოს ხელმისაწვდომობის კუთხით და როგორ გესახებათ პრობლების გადაჭრის გზები?**

გარემოს ხელმისაწვდომობასთან მიმართებაში მნიშვნელოვანია აქცენტი გაკეთდეს ისეთი ხელშემწყობი მექანიზმების განვითარებაზე, რაც შშმ პირებს ადრეულ ასაკშივე დაეხმარებათ დამოუკიდებელი ცხოვრების პროცესში. მაგალითად, მშობლების მხარდაჭერა შესაბამისი დარგის სპეციალისტების მხრიდან ფსიქოლოგიური კონსულტაციებზე ხელმისაწვდომობის გაზრდით, შეზღუდული შესაძლებლობის მქონე პირების დახმარება დამოუკიდებელი ცხოვრებისთვის საჭირო უნარების გასაუმჯობესებლად როგორც განათლების მიღების პროცესში, ასევე სამუშაო გარემოში ადაპტირების და ყოველდღიურ ცხოვრებაში ამა თუ იმ ქმედების განხორციელებისას, პერსონალური ასისტენტების მომზადება/გადმზადება, შესაბამისი სერვისების განვითარების და ხელმისაწვდომობის მიზნით.

მსგავსი მიდგომის განვითარება მნიშვნელოვანია ბიზნეს სექტორისთვისაც. მაგალითად, როცა ვსაუბრობთ ინკლუზიური ტურიზმის განვითარებაზე მნიშვნელოვანია სტუმართმასპინძლობის სფეროს ყავდეს შესაბამისად მომზადებული პერსონალი, რომელიც შეზღუდული შესაძლებლობის პირს ამა თუ იმ ობიექტზე დაეხმარება შენობის “შესწავლის“ პროცესში (მაგალითად, უსინათლო პირების დამოუკიდებლად გადაადგილება სასტუმროს სივრცეში).

ასევე მნიშვნელოვანია, დარგის სპეციალისტების აქტიური ჩართულობით სხვადასხვა საქმიანობის მიმართულების მიხედვით განხორციელდეს დაინტერესებული პირების კონსულტირება/მხარდაჭერა, სერვისებისა და მომსახურების ისეთი უნივერსალური მოდელების შემუშავების ხელშეწყობის მიზნით, რაც ყველა ადამიანს მისცემს სპეციალური ადაპტირების გარეშე წვდომის შესაძლებლობას (რისი გათვალისწინებაც განსაკუთრებულად ეფექტიანია გონივრული ინფრასტრუქტურული გადაწყვეტილებების მიღების დროს).

აუცილებლობას წარმოადგენს თემატური საზოგადოებრივი ორგანიზაციების შექმნა/განვითარების ხელშეწყობა, რაც ერთის მხრივ სამოქალაქო სექტორის მეტ ჩართულობას უზრუნველყოფს, ხოლო მეორეს მხრივ გაიზრდება ცნობიერება და ხელმისაწვდომობა სერვისებსა და პროგრამებზე, ამასთანავე გაიზრდება დამატებითი არასაბიუჯეტო ფინანსური რესურსის მოზიდვის შესაძლებლობა.

1. **რამდენად არის ადაპტირებული საჯარო დაწესებულებების შენობა-ნაგებობები საჯარო მოხელე შშმ პირთა და მოქალაქე შშმ პირთა საჭიროებებზე?**

„მშენებლობის ნებართვის გაცემის წესისა და სანებართვო პირობების შესახებ“34 საქართველოს მთავრობის 2009 წლის 24 მარტის N57 დადგენილების მე-12 მუხლი განსაზღვრავს შეზღუდული შესაძლებლობების მქონე პირთათვის შენობანაგებობებისა და საზოგადოებრივი სივრცეების გამოყენებას. ამავე მუხლის პირველი პუნქტის თანახმად, საზოგადოებრივ შენობა-ნაგებობათა მშენებლობის განხორციელების დოკუმენტების დამუშავება დაუშვებელია შეზღუდული შესაძლებლობების მქონე პირთათვის კანონმდებლობით დადგენილი პირობების დაცვის გარეშე. ხოლო აღნიშნული მუხლის მე-2 პუნქტი ადგენს იმ ობიექტებს, რომლებიც უნდა აკმაყოფილებდეს მე-12 მუხლის პირველი პუნქტით განსაზღვრულ მოთხოვნებს, შენობა-ნაგებობების მშენებლობის განხორციელების დოკუმენტების დამუშავებისას გათვალისწინებული უნდა იყოს შეზღუდული შესაძლებლობების მქონე პირთა მიერ მათი გამოყენების შესაძლებლობა, სამშენებლო რეგლამენტის მოთხოვნათა შესაბამისად. საქართველოს მთავრობის მიერ 2014 წლის 6 იანვრის N41 დადგენილებით დამტკიცებული „შეზღუდული შესაძლებლობის მქონე პირებისათვის სივრცის მოწყობისა და არქიტექტურული და გეგმარებითი ელემენტების ტექნიკური რეგლამენტისგან“ განსხვავებით, დადებითად უნდა შეფასდეს „შენობანაგებობების უსაფრთხოების წესების“ დამტკიცების თაობაზე საქართველოს მთავრობის 2016 წლის 28 იანვრის №41 დადგენილება. დადგენილების მე-11 თავის დებულებები არეგულირებს შეზღუდული შესაძლებლობების მქონე პირებისთვის მისაწვდომი საშუალებების დაგეგმარებას და მშენებლობას. შშმ პირებისთვის მისაწვდომი შენობებისა და ნაგებობების დაგეგმარება და მშენებლობა უნდა შეესაბამებოდეს არსებულ რეგულაციებს. შენობა-ნაგებობა (გარდა ინდივიდუალური საცხოვრებლისა) იმგვარად უნდა იყოს დაპროექტებული და აშენებული, რომ დაცული იყოს შშმ პირებისთვის საქართველოს კანონმდებლობით დადგენილი პირობები.

რაც შეეხება საჯარო დაწესებულებების შენობა ნაგებობებს, საჯარო სივრცეები განიცდის შეზღუდული შესაძლებლობების შესაბამისი ინფრასტრუქტურის მწვავე ნაკლებობას. უმრავლესობაში არ არის ადაპტირებული გარემო: პანდუსები, ლიფტები, სპეციალური საპირფარეშოები, ოთახში შესასვლელი კარებები და ა.შ. ასევე უნდა აღინიშნოს, ისიც კი სადაც ნაწილობრივ ადაპტირებული გარემოა, ხშირ შემთხვევაში არ პასუხობს დადგენილ სტანდარტებს (მაგალითად, პანდუსის პარამეტრები, დახრილობის გრადუსი და სხვა). ერთის მხრივ, თუკი არსებობს ახალი მშენებლობების მიმართ გარკვეული მოთხოვნები, მნიშვნელოვანია გარკვეული რეგულაციები და მხარდაჭერითი მექანიზმები შემუშავდეს არსებული შენობების ადაპტაციისთვის რაც ინდივიდუალურ მიდგომას და მოქნილი მექანიზმების დანერგვას მოითხოვს; განსაკუთრებით ხაზგასასმელია სკოლამდელი აღზრდის და ზოგადსაგანმანათლებლო დაწესებულებების ხელმისაწვდომობის გათვალისწინება.

1. **რამდენად არის შშმ პირთათვის ხელმისაწვდომი და მათ საჭიროებებზე მორგებული სერვისები მუნიციპალიტეტში (გზები, ტროტუარები, შენობები, საჯარო სივრცეები, ხიდები, სკვერები, გადასასვლელები, შშმ ბავშვთა გასართობი ზონები და ა.შ.)**

აღსანიშნავია, რომ ინფრასტრუქტურის ნაწილში ბევრი რამ გაკეთდა (ადაპტირებული ტრანსპორტი, პლაჟი, ტროტუარებზე სავალი ბილიკები და აშ) თუმცა მნიშვნელოვანია დაგეგმარების პროცესში ჩართული იყოს შესაბამისი სპეციალისტები, რათა ინფრასტრუქტურული პროექტების მომზადებისას მაქსიმალურად იყოს გათვალისწინებული სტანდარტებთან ერთად მუნიციპალიტეტის სპეციფიურობა.

რაც შეეხება სერვისების ხელმისაწვდომობასთან დაკავშირებით შეგვიძლია ორი ძირითადი კომპონენტი გამოვყოთ:

შშმ პირის დასაქმებაში ადაპტირებული სამუშაო გარემოს მიღმა, მნიშვნელოვან როლს ასრულებს შესაბამისი ინფრასტრუქტურის არსებობა, რაც საჭიროა შშმ პირის სამუშაო ადგილზე მისასვლელად (მაგალითად, ბათუმში თუკი მეტნაკლებად მოწესრიგებულია ინფრასტრუქტურა, მათ შორის ადაპტირებული მუნიციპალური ტრანსპორტი სხვა მუნიციპალიტეტში ეს ნაკლებადაა).

ფაქტობრივად სერვის ცენტრები არ არიან მზად (გარემო და სერვისის მიმწოდებელი პირების კომპეტენციები) სათანადო მომსახურება გაუწიონ გარკვეული შეზღუდვის მქონე პირებს (მაგალითად, უსინათლოებს, სმენის არ მქონე და სხვა შეზღუდვის მქონე პირებს).

1. **რამდენად აქვთ დამსაქმებლებს გათვალისწინებული შშმ პირთა სპეციფიკა ვაკანსიის გამოცხადებისას? (მაგ: რამდენად აქვთ დამსაქმებლებს იდენტიფიცირებული ისეთი ადგილები, სადაც შესაძლებელია დასაქმდეს შშმ პირი).**

შეზღუდული შესაძლებლობის მქონე პირთა შრომის უფლების რეალიზება მათი დამოუკიდებელი ცხოვრების მნიშვნელოვანი წინაპირობაა. მიუხედავად ამისა, შშმ პირთა დასაქმების კუთხით ქვეყნაში არსებული მრავალი გამოწვევა წლების განმავლობაში არ კარგავს აქტუალობას. სახელმწიფო პროგრამების შემუშავების მიმართულებით გარკვეული წინგადადგმული ნაბიჯების მიუხედავად, პრაქტიკაში შეზღუდული შესაძლებლობის მქონე პირთა დასაქმების მაჩვენებელი მნიშვნელოვნად არ გაუმჯობესებულა. შშმ პირების დასაქმების მცირე პოტენციალი მეტწილად გამოწვეულია სამუშაო გარემოს არაადაპტირებით და ხშირ შემთხვევაში დამსაქმებელი თავს იკავებს შშმ პირის სამსახურში აყვანისგან, რადგან არ შექმნას მისთვის, მისი თანამშრომლებისთვის ან თავად შშმ პირისთვის უხერხული სიტუაცია. დასაქმება, ძირითადად, ხდება ორგანიზაციების ცალკეული ინიციატივების შესაბამისად და კამპანიური ხასიათისაა. ამასთანავე პრობლემის სახით უნდა ავღნიშნოთ დამსაქმებელთა დაბალი ცნობიერება (ხშირ შემთხვევაში შშმ პირი მათთვის ეტლით მოსარგებლესთან ასოცირდება ან დასაქმებასთან დაკავშირებული გადამეტებული რისკის წარმოდგენა გააჩნიათ). არსებული რეგულაციების, შრომის კოდექსის და კვლევების საფუძველზე დასტურდება, რომ უამრავი პრობლემის წინაშე დგას შეზღუდული შესაძლებლობების მქონე პირთა დასაქმების საკითხი. დამაბ­რკოლებელ ფაქტორებს ძირითადად უკავშირდება: გაუმართავი საკანონმდებლო ბაზა, არაადაპტირებული და მადისკრიმინირებელი გარემო, ინკლუზიური განათლების ჩავარდნა, საზოგადოების ინფორმირებულობის დაბალი დონე, შეზღუდული შესაძლებ­ლო­ბების მქონე პირთა უნარებსა და გამოცდილებაზე გავრცელებული სტიგმა და სტერეოტიპული აზროვნება როგორც დამსაქმებელთა, ასევე საზოგადოების მხრიდან.

ამდენად უმნიშვნელოვანესი საკითხია  გარემოს ადაპტირება და საზოგადოების ცნო­ბიერების ამაღლებაზე ზრუნვა. ადაპტირებული გარემო ავტომატურად გამოიწვევს უფრო მეტი გადაადგილების შეზღუდვის მქონე პირის გამოსვლას და მათ სო­ცი­ლი­ზაციას. შესაბამისად, საზოგადოებასაც მათთან უფრო ხშირად ექნება კონტაქტი და ამით უფრო მე­ტად გაიზრდება საზოგადოების ცნობიერება შეზღუდული შესაძლებ­ლო­ბე­ბის მქონე პირთა შესახებ. ასევე კომპანიებში დასაქმებული პერსონალის ცნობიერების ამაღლებასა და მამოტივირებელი მექანიზმების შექმნაზე უფრო მეტი აქცენტის გაკეთება, როგორც ტიპიური სამუშაო ადგილების შექმნის ასევე სამუშაო გარემოს გაჯანსაღების თვალსაზრისით.

1. **ხდება თუ არა ინფრასტრუქტურული პროექტების შეთანხმებისა და ნებართვის გაცემის პროცესში შშმ პირთა საჭიროებების გათვალისწინება?**

რაც შეეხება შშმ პირთა საჭიროებების გათვალისწინებას ინფრასტრუქტურული პროექტების შეთანხმებისა და სამშენებლო ნებართვის გაცემის პირობებს ამაზე უკვე ვისაუბრეთ მე-2 კითხვაში, თუმცა უნდა აღინიშნოს ინფრასტრუქტურის უნივერსალური დიზაინის შემუშავებისას მნიშვნელოვანია ბიზნესის და თემატური საზოგადოებრივი ორგანიზაციების იმ წარმომადგენელთა ჩართულობის უზრუნველყოფა, ვინც უშუალოდ ახორციელებდა ამ კუთხით პროექტებს, ასევე მნიშვნელოვანია მუნიციპალურ დონეზე მაკონტროლებელსაც ჰქონდეს შესაბამისი განათლება/კვალიფიკაცია და კომპეტენცია, რომ განსაზღვროს შესაბამისობა ან/და შესაბამისი კონსულტირება გაუწიოს ბიზნესს - სხვადასხვა რეგლამენტების გაცნობის კუთხით.

1. **რა შესაძლო ნაკლოვანებები და ხელშემშლელი ფაქტორები არსებობს შშმ პირთა გარემოსთან ხელმისაწვდომობასა და საზოგადოებასთან ინტეგრაციისათვის?**

თანამედროვე საზოგადოების მიზანია ნებისმიერი ადამიანისთვის განვითარების, თვით­­რეალიზების თანაბარი პირობების შექმნა. მათ შორის მნიშვნელოვანია სპე­ცი­ა­ლუ­რი საჭიროების მქონე პირების მაქსიმალური ინტეგრირება და ჩართულობა  საზო­გადო­ე­ბა­ში მიმდინარე პოლიტიკურ, სოციალურ-ეკონომიკურ თუ კულტურულ პროცესებში. შეზ­ღუდული შესაძლებლობის მქონე პირები არიან ადამიანები, რომლებსაც დაავადების, ტრავმის, გონებრივი თუ ფიზიკური დეფექტის შედეგად ჯანმრთელობის მეტ-ნაკლებად მოშლის გამო, დარღვეული აქვთ ორგანიზმის სასიცოცხლო ფუნქცია, რასაც იგი მიჰყავს ქმედითუნარიანობის დროებით ან მუდმივ შეზღუდვასა და სოციალური დაცვის საჭი­როებამდე.  როდესაც ადამიანი თავს გრძნობს განსხავავებულად, მისთვის რთუ­ლია დაძლიოს მის წინაშე წარმოქმნილი ბარიერები, რომლებიც ხელს უშლის ინტეგრაციას და არ აძლევს მას საშუალებას განვითარდეს. შეზღუდული შესაძლებ­ლო­ბების მქონე პირები ჯერ კიდევ არ თვლიან თავს ქართულ საზოგა­დოებაში ინტეგრირებულად. მათი უმ­რავ­­ლესობა მოკლებულია თვითრე­ალი­ზე­ბი­სა და სრულ­ფა­სო­ვანი ცხოვრების შესაძ­ლებ­ლობებს. ასევე, საზოგადოებაში ჯერ კიდევ არსებობს სტიგმები და სტერეოტიპები, რაც ნაწილობრივ დაბალი ცნობიერებით არის გამოწვეული. დამოუკიდებელი ცხოვრებისა და საზოგადოებასთან ინტეგრაციისთვის მნიშვნელოვანია როგორც პირადი ასისტენიტის ინსტიტუტის განვითარება/გაძლიერება ასევე დამოუკიდებელი ცხოვრებისთვის საჭირო დამხმარე საშუალებებზე ხელმისაწვდომობის ზრდა. ამიტომ,  მნიშვნელოვანია, ჯანსაღმა საზოგადოებამ შეზღუდული შესაძლებლობების მქონე პირებს არ აგრძნობინოს თავი უსარგებლოდ და დაეხმაროს იმ ნიჭის აღმოჩენაში, რომელიც მათ აქვთ. ნელ-ნელა საზოგადოების მხრიდან შეზღუდული შესაძლებლობების მქონე პირების მიმართ დამოკიდებულებები, განწყო­ბები იცვლება. ეს შედეგი ძირითადად მი­იღება იმ ადამიანების მხრიდან,  რომლებსაც აქვთ ურთიერთობა შეზღუდული შესაძლებლობების მქონე პირებთან სკო­ლა­ში, უნი­ვერ­სი­ტეტში, სამსახურში და ა.შ. აქედან გამომდინარეობს ის, რომ ხელმი­საწ­ვდო­მო­ბასთან ერთად მნიშვნელოვანია ურთიერთობა, რათა მოხდეს სტერეოტიპების დამ­სხვრე­ვა, რომ ასეთი ადამიანები “უუნაროები“ არ არიან.   შეზღუდული შესაძ­ლებ­ლო­ბე­ბის მქონე პირის მიერ მიღებული გადაწყვეტილება, რომ იყოს აქტიური მოქალაქე არის საკუთარ თავთან დიდი ბრძოლის შედეგი და საზოგადოებამ ხელი უნდა შეუწყოს მათ არჩევანს.

1. **რა შესაძლო ნაკლოვანებები და ხელშემშლელი ფაქტორები არსებობს შშმ პირთათვის დაძლიონ მათ წინაშე წარმოქმნილი ბარიერები, რომლებიც ხელს უშლის და არ აძლევს საშუალებას მიიღონ სათანადო განათლება?**

კვლევების თანახმად, საქართველოში დადებითი ტენდენცია შეინიშნება შშმ პირების ზოგადი განათლების ხელმისაწვდომობასთან დაკავშირებით. ინკლუზიური განათლების საყოველთაო დანერგვის შედეგად, საქართველოს ბევრ სკოლაში შემოიღეს სპეციალური პედაგოგის შტატი და შესაბამისი მომსახურება, თუმცა ეს პრაქტიკა ბევრ სირთულეს აწყდება: სპეციალურ პედაგოგებს არ აქვთ საკმარისი კვალიფიკაცია, რომ სპეციალური საგანმანათლებლო საჭიროების მქონე მოსწავლის ქცევა მართონ, მწირია აღნიშნული კვალიფიკაციის უზრუნველმყოფი უმაღლესი სასწავლო პროგრამები (ამ მიმართულებით მხოლოდ ილიას უნივერსიტეტის სამაგისტრო პროგრამა ფუნქციონირებს), ხოლო მოკლევადიანი ტრენინგები, რომლებსაც მასწავლებელთა პროფესიული განვითარების ცენტრი უზრუნველყოფს, არასაკმარისია. შესაბამისად, ბევრი არაკვალიფიციური კადრი საქმდება სპეცპედაგოგად სკოლებში (გასათვალისწინებელია ისიც, რომ სპეცპედაგოგის რანგი ჩვეულებრივ მასწავლებელზე დაბალია; მაგალითად, მათ არ შეუძლიათ ჩაერთონ კარიეული წინსვლის სქემაში). გარდა ამისა, ადაპტირებული სასწავლო პროგრამები, რომლებსაც იყენებენ სკოლები სსმ მქონე მოსწავლეებთან, საჭიროებს მნიშვნელოვან გადახედვას და რევიზიას. მთავარი პრობლემა აქ ისაა, რომ ეს პროგრამები ნაკლებად არის მორგებული სპეციფიკურ შეზღუდვებზე და მეტ–ნაკლებად უნიფიცირებულია. შესაბამისად, ხშირად მათი საგანმანათლბლო ეფექტი დაბალია. შეზღუდული შესაძლებლობისა და სპეციალური საჭიროების მქონე პირთა საარსებო მინიმუმით უზრუნველყოფის მდგარი სისტემის შესაქმნელად მეტად უნდა გაიზარდოს განათლების ხელმისაწვდომობა, რათა მათ ჰქონდეთ ბაზრის მოთხოვნების შესაბამისი უნარები. ხელმისაწვდომი და ხარისხიანი ინკლუზიური განათლების სისტემა, შეზღუდული შესაძლებლობის მქონე პირთა საჭიროების შესაბამისი ტექნოლოგიების, ტექნიკისა და საგანმანათლებლო რესურსების გამოყენებით, უზრუნველყოფს შშმ პირის მიერ უწყვეტი განათლების მიღების შესაძლებლობას, საკუთარი პიროვნებისა და შემოქმედებითი უნარების განვითარებისა და გონებრივი თუ ფიზიკური შესაძლებლობების რეალიზების გზით.

დასკვნით სახით შეგვიძლია გამოვყოთ რიგი საკითხები:

არაადაპტირებული ან/და ნაკლებადაპტირებული გარემო/ინფრასტრუქტურა, განსაკუთრებით სკოლამდელი აღზრდის დაწესებულებებში

პერსონალური ასისტენტის ნაკლებობა ან/და საგანმანათლებლო სივრცეში (სტუდენტებში) მსგავსი ფუნქციებით მენტორ/მხარდაჭერის ინსტიტუტის განვითარება

საგანმანათლებლო პროგრამები, რომლებიც უფრო მიახლოვებული იქნება უნვერსალურ მოდელის დიზაინთან რაც უზრუნველყოფს თანაბარ ხელმისაწვდომობას მკვეთრი გამოხატულების გარეშე (გარდა განსაკუთრებული საჭიროების შემთხვევისა). აღნიშნული მოდელის დანერგვა თავის თავში უნდა ითვალისწინებდეს პედაგოგების შესაბამის გადამზადებასაც

მშობლის და ბავშვის ფსიქოლოგიური მხარდაჭერა

1. **რა ფორმით უნდა გააძლიერონ აღმასრულებელმა ხელისუფლებებმა მუშაობა, რათა უზრუნველყოფილ იქნას შშმ პირთათვის გარემოს ხელმისაწვდომობა თანაბარ პირობებში?**

აღმასრულებელმა ხელისუფლებებმა უნდა უზრუნველყონ შშმ პირების უფლებების რეალიზება საზოგადოებრივი ცხოვრების ყველა სფეროში სხვებთან თანასწორად და ამისათვის შეიმუშავონ ისეთი მექანიზმები, რომლებიც ორიენტირებული და მორგებული იქნება შშმ პირთა საჭიროებებზე. შესაძლებელია მუნიციპალურ დონეზე შემუშავდეს კონკრეტული სტრატეგიები. საჭიროებების იდენტიფიცირების მიზნით, აუცილებელია თემატური სიღრმისეული კვლევების ჩატარება; გადაწყვეტილების მიღების პროცესში დაინტერესებულ პირთა ფართო ჩართულობის უზრუნველყოფა; აგრეთვე ისეთი სერვისებისა და პროგრამების შექმნა, რომლებიც ხელს შეუწყობს შეზღუდული შესაძლებლობის მქონე პირის დამოუკიდებელ ცხოვრებასა და საზოგადოებრივი ცხოვრების ყველა სფეროში მის სრულყოფილ ჩართულობას. პროგრამების და სერვისები დაგეგმისას, უნდა იქნას გათვალისწინებული, შედეგების ისეთი ინდიკატორების განსაზღვრა, რომლის დათვლა და შეფასება იქნება შესაძლებელი, უნდა შემუშავდეს შეფასების შესაბამისი ინსტრუმენტები. აგრეთვე, გარდა სახელმწიფოს მიერ ადმინისტრირებადი შენობა ნაგებობებისა, სახელმწიფომ შესაძლებელია შეიმუშავოს ისეთი მხარდაჭერითი პროგრამები, რომელიც კერძო სექტორს მათი შენობების ადაპტირებაში დაეხმარება (მაგ თანადაფინანსება როგორც ადაპტაციის, ასევე საპროექტო დოკუმენტაციის შემუშავების პროცესში, ინდივიდუალური კონსულტირება და აშ).